Մեր օրերում Սեւանա լիճը շարունակում է հանելուկ մնալ հայ եւ օտարերկրացի սուզորդների համար։ Ճգնաժամային կառավարման պետական ակադեմիայի ջրափրկարարական ցիկլի պետ Արտակ Էլմասակյանի խոսքով՝ երեք տարի առաջ «Այաս» ծովային հետազոտությունների ակումբի ջրասուզական դեպարտամենտի նախագահ Ռաֆայել Մկրտչյանն Արտանիշի մոտակայքում 9 մետր խորությունից գտել է «հայկական Տիտանիկը»՝ «Լուկաշին» նավը, որը Երկրորդ աշխարհամարտի ժամանակ կանոնավոր ուղեւորաբեռնափոխադրումներ էր կատարում Սեւանա լճով։ Թերթավոր նավային պողպատից պատրաստված կառույցը երբեմն ալիքների միջից երեւան է գալիս․ պահպանվել են կողային լուսացույցները, նավավարի խցիկի դուռը։